Burjassot acull la gala de lliurament dels XXV Premis Turia
2025-07-24

Els premis de la Cartellera Turia compleixen 25 anys i la gala de lliurament dels mateixos tornarà a celebrar-se a Burjassot, com ve ocorrent des de fa més de deu anys, gràcies a la col·laboració amb la cartellera valenciana de l’Institut Municipal de Cultura i Joventut de Burjassot. Una vegada més, la mítica revista de cinema i cultura torna a confiar a Burjassot per a fer lliurament del seu Falcó Maltés a destacats noms del cinema i també de la cultura.

La gala dels XXV Premis Turia tindrà lloc dissabte que ve 2 de juliol, a les 21:45 h, en l’Auditori de la Casa de Cultura i, un any més, estarà conduïda pels periodistes Arturo Blay i Amadeo Salvador. Les entrades per a assistir a aquesta gala en la qual solen reunir-se els personatges més destacats de la cultura valenciana, ja estan a la venda, a un preu de 8 euros, tant en Instant Ticket com en la Casa de Cultura de Burjassot.

Enguany, la cerimònia inclou l’actuació de la Camut Band, una banda nascuda en 1994 de la unió dels coreògrafs i ballarins Rafael i Lluís Méndez i del percussionista Toni Español. Al llarg dels anys i estant en constant evolució artística, ha centrat la seua activitat en la recerca, creació i exhibició d’espectacles d’autoria pròpia, modernitzant el claqué i mostrant un nou llenguatge musical d’aquesta dansa. No faltarà tampoc la intervenció d’un incondicional, Xavi Castillo.

Entre els premiats destaca, com sempre, una àmplia representació del món cinematogràfic. “A cambio de nada”, de Daniel Guzmán, rebrà el premi a la Millor Pel·lícula 2015; la Millor Òpera Primera és per a Juan Miguel Castillo per “Techo y comida”. En l’apartat de Nous Realitzadors/es, Paula Ortiz rebrà el Falcó per “La novia”. El director Joaquín Oristrell rebrà el Premi Especial Turia per la seua pel·lícula, “Hablar”, realitzada en un únic plànol seqüencia. Com a Millor Pel·lícula Estrangera està la cinta iraniana “Taxi Teheran”, de Jafar Panahi.

Els i les intèrprets guardonats són Pedro Casablanc per “B”, on encarna a Luis Bárcenas; Natalia de Molina per “Techo y comida”; Fernando Colomo, com a Actor Revelació, per “Isla bonita”, un film dirigit per ell mateix mentre que Olivia Delcán es portarà el premi a l’Actriu Revelació per la mateixa pel·lícula. En l’apartat cinematogràfic valencià, el premi al Millor Documental és per a “Sueños de sal”, d’Alfredo Navarro. L’actor valencià, Nacho Fresneda, serà premiat com a Millor Actor de Televisió pel seu treball en la sèrie “El Ministerio del Tiempo”, mentre que el pioner del cinema independent valencià, Rafa Gassent, rebrà un premi Especial. També hi haurà un guardó per al millor curtmetratge valencià, el títol del qual es donarà a conèixer en el transcurs de la Gala.

En altres apartats, es premiarà al veterà periodista Miguel Ángel Aguilar; a l’escriptor valencià Santiago Posteguillo; al dibuixant valencià Daniel Torres, pel seu últim àlbum “La Casa. Crónica de una conquista”; al restaurant japonés Nozomi, situat en el barri de Ruzafa; als Cellers Vegamar (Calles); a la revista Interviú, en el seu 40 aniversari; a Venus O’Hara, divulgadora de la cultura del sexe entre les dones; a l’actriu valenciana Rebeca Valls, pels seus últims treballs teatrals en “Vània” i “M’esperaràs”; a la política i escriptora Carmen Alborch; a Médicos del Mundo, en el seu 25 aniversari i pel seu treball amb les persones refugiades; al Grup Assaig de la Universitat de València, en la seu 25 aniversari; al programa “Días de Cine” de TVE- La 2, que acaba de complir 25 anys. Finalment, Miquel Iceta, primer Secretari del Partit Socialista de Catalunya, rebrà el divertit Premi Huevo de Colón pels balls que es va “marcar” en la campanya electoral de les eleccions del passat mes de desembre de 2015.

La Gala dels Premis Turia compte també amb la col·laboració de l’Institut Municipal de Cultura i Joventut de Burjassot, Caixa Popular, la Universitat de València i Turisme de la Generalitat Valenciana.